**Poem ecliptic**

*Cristi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

odată

m-a tras iubirea de mânecă

să mă întrebe

de tine.

n-am ştiut ce să-i răspund,

am tăcut,

de două ori mai adânc

decât cea mai solemnă tăcere

şi-am trezit din comă un surâs,

simţind cum în mine reverberează

din fiecare cameră

a inimii

câte o silabă

a numelui tău.

sunt atâtea legăminte

şi ploi de năzuinţe

pe strofa

unde-mi eşti lumina

încât

nici lipsa de raţiune

a valsurilor noastre mute

nu s-a împotrivit

să fim

poet şi muză,

concentrici

într-un vis.

mi-a crescut un dor

cât luna

în locul unde

mi-am proscris simţirea

şi nu ştiu să explic cadenţa

acestor pâlpâiri de viaţă

ce-mi înţeapă atât destinul

cu schiţa sărutului tău.

din lipsa ta se nasc himere

să îmi taie rostul

în două tabere antagoniste,

de ideal şi imposibil,

sub cerul unui poem ecliptic

trasat pe axa buzelor tale

de stângăcia dragostei oculte.

rolul tău e atât de sacru,

te-aplaudă tot trupul meu

pe scena de crescendo,

din mâine în mâine,

tot mai intens,

tot mai suav,

tot mai veridic,

de parcă nu ai şti

ca în miezul

acestor agregări de sentimente

eşti tu.

azi

am tras iubirea de mânecă

să o întreb

de tine.

şi-a fost de-ajuns

o răsfoire de suflet

să te văd

cu chip retoric,

răspuns la întrega mea trăire.